Source: http://www.bihon.ro/galatasaray-inecata-la-oradea/1204511
Timestamp: 2017-10-20 20:06:38+00:00

Document:
Galatasaray, inecata la Oradea! - BIHON
Galatasaray, inecata la Oradea!
© FOTO: Horgos Zsolt
După două înfrângeri, CSM Digi a reuşit să învingă în bazinul propriu echipa Galatasaray, trecându-şi în cont primele trei puncte din grupă. Este o victorie dătătoare de speranţe în lupta pentru calificarea în optimile de finală.
Orădenii au început meciul cu mult trac, iar oaspeţii au profitat şi au înscris de două ori prin americanul Smith. Ghiban izbuteşte să marcheze primul nostru gol în minutul 6 şi gazdele se trezesc „din pumn”, Popoviciu egalând la finele primului sfert, scor 2-2. A urmat un sfert secund de vis, în care echipa noastră a punctat de patru ori, iar turcii o singură dată. CSM Digi conducea la pauză cu 6-3 şi se părea că se îndreaptă spre o victorie facilă. În sfertul trei, orădenii şi-au mărit avantajul, scorul devenind 9-5, după două goluri marcate de Al. Matei şi Szabó. Gazdele l-au pierdut însă pe Kádár, descalificat pentru trei faulturi.
Trei descalificări
CSM Digi a trăit periculos în ultimul sfert. Orădenii au rămas şi fără al doilea fundaş, Buşilă, descalificat, iar oaspeţii se apropie ameninţător la două goluri, scor 9-7. Andrei Creţu a marcat însă un gol foarte important într-un moment dificil pentru echipa sa, scor 10-7. Nikic, centrul sârb al oaspeţilor, care i-a „chinuit” enorm pe apărătorii noştri, a marcat pentru 10-8 în penultimul minut, Ghiban este şi el descalificat, dar victoria orădenilor nu mai poate fi pusă la îndoială. Chioveanu a înscris ultimul gol al întâlnirii, după o gafă a oaspeţilor şi CSM Digi învinge cu 11-8.
„Sunt mulţumit de jocul echipei, acum suntem cu mult mai liniştiţi şi ne putem pregăti cu încredere pentru meciurile care urmează. Grupa este foarte echilibrată şi orice este posibil”, a afirmat după meci antrenorul Tóth László.
Bazinul Olimpic „Ioan Alexandrescu”. Spectatori: circa 800
CSM Digi Oradea – Galatasaray Istanbul 11-8 (2-2, 4-1, 3-2, 2-3)
CSM Digi: Gogola, D. Creţu – portari; Samuilă, Szabó 1, Diaconu 1 (din penalty), Chioveanu 2, Buşilă, Al. Matei 1, Popoviciu 1, A. Creţu 2, Dunca, Ghiban 2, Kádár 1 (din penalty). Antrenori: Tóth László, Ciprian Câmpianu
Galatasaray: Sezer, Gulec – portari; Sutalo, Biyik, Okman, Smith 2, Gulenc, Nikic 2, Paskovic 1, Cagatay 1 (din penalty), Korolija, Ylmaz, Aksentijevic 1. Antrenor: Darko Kovacevic
Arbitri: Alexander Galkin (Rusia), Jaume Teixeido (Spania). Delegat LEN: Dragan Rajevic (Muntenegru)
Superiorităţi numerice: 7-14. Goluri din superiorităţi: 3-4
Taguri: champions league, csm digi oradea, galatasaray, liga campionilor, polo

References: CSM 
 CSM 

CSM 
 CSM 

CSM 

CSM 
 csm